203.

vyzýva Komisiu, aby: a) prijala opatrenia na základe odporúčania Dvora audítorov, aby zlepšila svoj systém spravovania zákonných rodinných prídavkov, a to aj prostredníctvom posilnenej kontroly konzistentnosti vyhlásení zamestnancov o príspevkoch prijatých z iných zdrojov; b) preskúmala mechanizmus overovania právnych podmienok poskytnutia príspevku na usídlenie, aby sa tak s ohľadom na proporcionalitu a ochranu súkromia v čo najväčšej možnej miere vyžadovali ako dôkaz iné dokumenty, a to na základe stanoviska, že nájomná zmluva na nehnuteľnosť alebo kúpna zmluva na nehnuteľnosť sa nepovažuje za dostatočný dôkaz v zmysle článku 4 nariadenia (EÚ) 2016/300, keďže takáto nehnuteľnosť môže byť určená na iné účely ako na primárne bývanie; c) pokračovala vo svojej práci s cieľom zabezpečiť rodovú rovnosť na všetkých úrovniach riadenia do konca súčasného mandátu Komisie a nahlasovala údaje rozčlenené podľa pohlavia; d) pokračovala vo svojej práci na zabezpečení spravodlivej geografickej rovnováhy medzi svojimi zamestnancami na všetkých úrovniach a zároveň splnila požiadavky služobného poriadku týkajúce sa kompetencií a zásluh uchádzačov; e) pokračovala v budovaní rozmanitejšieho a inkluzívnejšieho pracovného prostredia a kultúry prijímaním opatrení v prospech osôb so zdravotným postihnutím a aby posúdila možnosti ďalšieho posilnenia a integrácie zásad rovnakých príležitostí pri prijímaní zamestnancov, v odbornej príprave, kariérnom rozvoji a v rámci pracovných podmienok, ako aj v záujme zvýšenia informovanosti zamestnancov o týchto aspektoch; f) prijala opatrenia na účely možného primeraného zlepšenia a úprav budov inštitúcií (prístup, primerané kancelárske vybavenie) so zreteľom osoby so zníženou pohyblivosťou alebo s iným zdravotným postihnutím; g) navrhla harmonizovaný súbor pravidiel používania služobných vozidiel pre všetky inštitúcie a orgány Únie vrátane primeraného zvýšenia vlastného príspevku používateľov vo vzťahu k nákladom, ktorý by náležite odrážal peňažnú výhodnosť takéhoto používania; h). implementovala odporúčanie európskej ombudsmanky k prípadu odmietnutia Komisie poskytnúť verejnosti prístup k textovým správam o nákupe vakcíny proti ochoreniu COVID-19, ktoré si navzájom posielali predsedníčka Komisie a generálny riaditeľ farmaceutickej spoločnosti (prípad 1316/2021/MIG); i) riešila dlhodobý a závažný problém indexácie platov v Luxemburgu prijatím delegovaného aktu na opravu príslušného ustanovenia služobného poriadku; j) zabezpečila, aby JSIS poskytol ucelené a individuálne vysvetlenie odmietnutia žiadosti o náhradu; vyjadruje poľutovanie nad kultúrou odmietania žiadosti o náhradu vo formáte PDF bez možnosti osobne napadnúť rozhodnutie; vyzýva PMO, aby zaviedol možnosť, aby lekári zodpovední za liečbu žiadateľa komunikovali so zodpovedným oddelením JSIS alebo s expertnou skupinou s cieľom vysvetliť liečbu a lekárske výhody; ďalej vyjadruje želanie zlepšiť používateľskú ústretovosť aplikácie, čo umožní rýchlejšie a priamejšie sledovanie jednotlivých žiadostí; k) začlenila do internej stratégie riadenia ponaučenia z vypuknutia pandémie ochorenia COVID-19, pokiaľ ide o kontinuitu činnosti a prístupy k riadeniu krízy, schopnosť reagovať v oblasti IT, odolnosť organizácie, povinnosť starostlivosti o zamestnancov, efektívnosť internej komunikácie a pružnosť pracovných procesov; l) bola v prvej línii ochrany oznamovateľov, čím by sa pripravila pôda pre jednotnejšiu reguláciu všetkých inštitúcií, založenú na najlepších postupoch a vyšších štandardoch; m). dôrazne odporúča prehodnotiť postupy nominácie a menovania v rámci inštitúcií a orgánov Únie s cieľom posilniť a rešpektovať stanoviská Komisie a Európskeho parlamentu, ako aj demokratickú účasť príslušných zainteresovaných strán; n) posilnila a optimalizovala spoluprácu s európskym dozorným úradníkom pre ochranu údajov v oblasti verejného obstarávania, najmä v oblasti odbornej prípravy úradníkov pre verejné obstarávanie; o) sprehľadnila štatút osobitných poradcov Komisie a jasne vymedzila ich úlohy a poslanie prostredníctvom revízie súčasných pravidiel o osobitných poradcoch;